《九日鄂渚登高楚观分得能字》
宋代·刘过

一山如龙来，起伏力不胜。
老夫跨其脊，半空欲飞腾。
尚念同游人，一二东南朋。
税驾为小留，木末朱栏凭。
远水天共阔，秋风响饥鹰。
城郭千万家，营壨相依凭。
年年重阳节，高处尽可登。
南楼与北榭，游览昔所曾。
插花楚观上，醉舞仅所能。
惊倒地上人，白日看上升。

作者简介：刘过（1154～1206）南宋文学家，字改之，号龙洲道人。吉州太和（今江西泰和县）人，长于庐陵（今江西吉安），去世于江苏昆山，今其墓尚在。四次应举不中，流落江湖间，布衣终身。曾为陆游、辛弃疾所赏，亦与陈亮、岳珂友善。词风与辛弃疾相近，抒发抗金抱负狂逸俊致，与刘克庄、刘辰翁享有“辛派三刘”之誉，又与刘仙伦合称为“庐陵二布衣”。有《龙洲集》、《龙洲词》。